KAPITULO 130
Mayawat ni Jesus ken Maipanaw Tapno Mapapatay
MATEO 27:31, 32 MARCOS 15:20, 21 LUCAS 23:24-31 JUAN 19:6-17
PINADAS NI PILATO A WAYAWAYAAN NI JESUS
NAIKEDDENG A MADUSA KEN MAPAPATAY NI JESUS
Nupay naparigat ken naibabain ni Jesus, awan serbi ti panangikagumaan ni Pilato a mangwayawaya kenkuana ta saan a naasian dagiti panguluen a papadi ken dagiti kakaduada. Talaga a kayatda a mapapatay ni Jesus. Intultuloyda nga ipukkaw: “Ibitaymo iti kayo! Ibitaymo iti kayo!” Kinuna ni Pilato: “Alaenyo ket dakayon ti mangibitay, ta awan ti nakitak a basolna.”—Juan 19:6.
Saan a nakombinsir dagiti Judio ni Pilato a maikari a matay ni Jesus gapu iti panangbusor iti gobierno. Gapuna, ti panagsasao maibusor iti Dios ti nangakusaranda ken Jesus, nga impabasolda kenkuana idi nabista iti Sanhedrin. “Adda lintegmi, ket sigun iti linteg, rumbeng a matay ta ibagbagana nga anak ti Dios.” (Juan 19:7) Para ken Pilato, baro daytoy a pammabasol.
Nagsubli ni Pilato iti palasiona ket nangbirok iti pamay-an tapno wayawayaanna daytoy a lalaki a nagibtur iti nakaro a pannakaparigat ken natagtagainep ti asawa ni Pilato. (Mateo 27:19) Ket daytoy ngay baro a pammabasol dagiti Judio—a ti maak-akusaran ket “anak ti Dios”? Ammo ni Pilato a taga-Galilea ni Jesus. (Lucas 23:5-7) Ngem dinamagna ken Jesus: “Taga-anoka?” (Juan 19:9) Pampanunoten ngata ni Pilato no nagbiag idin ni Jesus ken mabalin a nagtaud iti Dios?
Nangngeg a mismo ni Pilato ken Jesus nga isu ket maysa nga ari ken saan a paset daytoy a lubong ti Pagarianna. Gapu ta saanna a kayat a lawlawagan pay ti naibaganan, nagulimek ni Jesus. Nasair ni Pilato iti panagulimekna, isu a nakaunget a kinunana ken Jesus: “Saanka kadi a sumungbat? Saanmo aya nga ammo nga adda autoridadko a mangwayawaya ken mangpapatay kenka?”—Juan 19:10.
Kinuna laeng ni Jesus: “Awan ti autoridadmo a maibusor kaniak no saan nga inted ti Dios. Dayta ti makagapu a nadagdagsen ti basol ti tao a nangidarum kaniak kenka.” (Juan 19:11) Saan laeng a maymaysa a tao ti pampanunoten ni Jesus. Imbes ketdi, kayatna a sawen a dakdakkel ti sungsungbatan ni Caifas, dagiti kakumplotna, ken ni Judas Iscariote ngem ni Pilato.
Gapu ta nasdaaw iti kinakalma ni Jesus ken iti sasaona, ken maamak amangan no mabalin a nagtaud ni Jesus iti Dios, pinadas manen ni Pilato a wayawayaan ni Jesus. Nupay kasta, adda manen imbaga dagiti Judio a sabali pay a pagbutbutngan ni Pilato. Kinunada: “No wayawayaam dayta a tao, saannaka a gayyem ni Cesar. Bumusbusor ken Cesar ti asinoman a mangibilang iti bagina nga ari.”—Juan 19:12.
Inruar manen ti gobernador ni Jesus ket, nagtugaw iti pangukoman. Kinunana kadagiti tattao: “Daytoy ti ariyo!” Ngem saan a mamingga dagiti tattao. Impukkawda ketdi: “Papatayem! Papatayem! Ibitaymo iti kayo!” Kinuna ni Pilato: “Papatayek kadi ti ariyo?” Nabayagen a nauma dagiti tattao iti panangituray ti Romano; ngem kinuna dagiti panguluen a papadi: “Ni laeng Cesar ti arimi.”—Juan 19:14, 15.
Awan naaramidan ni Pilato iti saan nga agsardeng a panagkiddaw dagiti Judio isu nga inyawatna ni Jesus tapno mapapatay. Inuksob dagiti soldado ti nalabaga a kagay ni Jesus ket insuotda kenkuana ti makinruar a kawesna. Idi impanawdan ni Jesus, masapul nga awitenna ti bukodna a kayo a pagtutuokan.
Parbangon idin iti Biernes, Nisan 14. Siririing pay ni Jesus manipud iti agsapa ti Huebes ken agsasaruno dagiti nakarigrigat a kapadasanna. Marigrigatan ni Jesus a mangawit iti nagdagsen a poste agingga a saannan a kabaelan nga awiten. Gapuna, pinilit dagiti soldado ti maysa a lumablabas, ni Simon a taga-Cirene iti Africa. Impaawitda kenkuana ti poste a maipan iti lugar a pagbitayan. Adu a tattao ti sumursurot, dadduma ti mangdandanog iti barukongda gapu iti ladingit ken agdungdung-awda gapu iti mapaspasamak.
Kinuna ni Jesus kadagiti agsangsangit a babbai: “Annak a babbai ti Jerusalem, saan a siak ti sangitanyo. Sangitanyo ketdi ti bagbagiyo ken dagiti annakyo; ta dumtengto ti tiempo nga ibaga dagiti tattao, ‘Naragsak dagiti lupes a babbai, dagiti aanakan a saan a nagipasngay ken dagiti barukong a saan a nagpasuso!’ Ket ibagadanto kadagiti bantay, ‘Tupakandakami!’ ken kadagiti turod, ‘Gaburandakami!’ Ta no kasta ti aramidenda iti sibibiag a kayo, anianto ti mapasamak no natayen dayta?”—Lucas 23:28-31.
Ti nasion dagiti Judio ti tuktukoyen ni Jesus. Dayta ket kas iti matmatayen a kayo ngem sibibiag pay, ta adda pay ni Jesus ken adu dagiti Judio a mamati kenkuana ti adda sadiay. No awanen dagitoy iti nasion, ti laeng agbatinto ket maysa a nasion nga arigna nagango iti naespirituan, a mayarig iti maysa a natay a kayo. Addanto nakaro a panagdung-aw inton umay dagiti soldado a Romano nga usaren ti Dios a mangdadael iti dayta a nasion!
Ammuem ti Ad-adu Pay
Napapatay ni Jesu-Kristo
Ania a baro a rambak ti inyusuat ni Jesus sakbay a naliputan ken nailansa iti kayo?
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn